Bănci și Asigurări

Creanţele financiare - sumele de încasat - ale sectorului Administraţii Publice au scăzut, ca pondere în PIB, în trimestrul I 2018, în timp ce titlurile de natura datoriilor au crescut, „pe fondul unei colectări mai reduse de taxe şi impozite”, reiese din datele Băncii Naţionale a României - BNR.

„Creanţele financiare ale sectorului Administraţii Publice (n.n.- care înglobează administraţia centrală şi administraţiile locale), exprimate ca pondere în Produsul Intern Brut, au scăzut cu 3,4 puncte procentuale, ajungând la valoarea de 21,2%. Deţinerile de acţiuni şi alte participaţii ale statului s-au diminuat cu 1,2 puncte procentuale, ajungând la nivelul de 8,2% din PIB”, arată un raport al BNR.

De asemenea, „depozitele şi numerarul administraţiei publice au scăzut cu 1,9 puncte procentuale, până la 6% din PIB, pe seama plăţilor de rate şi dobânzi în contul datoriei publice şi a cheltuielilor curente, iar poziţia alte conturi de primit a scăzut cu 0,3 puncte procentuale, ajungând la un nivel de 6,2% din PIB, în principal pe fondul unei colectări mai reduse de taxe şi impozite”.

De cealaltă parte, angajamentele financiare ale sectorului Administraţii publice au scăzut ca pondere în produsul intern brut, atingând un nivel de 42%, faţă de 43,8% din PIB. „Titlurile de natura datoriei, în lei şi valută, au crescut, ca pondere în PIB, cu 0,1 puncte procentuale, ajungând la un nivel de 27,6% din PIB”, arată datele BNR.

În conformitate cu strategia de administrare a datoriei publice guvernamentale, care are în vedere îmbunătăţirea scadenţei medii a titlurilor de valoare emise de administraţia publică, „în perioada analizată a scăzut ponderea titlurilor de stat cu scadenţă originală până într-un an, în favoarea titlurilor de stat pe termen lung”, menţionează banca centrală.

Potrivit BNR, alte conturi de plătit au crescut cu 0,1 puncte procentuale, până la 8% din PIB. Iar „creditele atrase au scăzut cu 1,9 puncte procentuale, reprezentând 5,7% din PIB la finele trimestrului I 2018, pe fondul rambursărilor efectuate atât pentru intern, cât şi pentru extern”.

Per ansamblu, sectorul Administraţii Publice a înregistrat un necesar de finanţare de 0,9% din PIB în trimestrul I 2018, după ce fusese de 0,5% din PIB în trimestrul I 2017.

Subsectorul Administraţia Centrală a avut un necesar de finanţare, în trimestrul I 2018, de 1,3% din PIB, după ce în trimestrul I 2017 fusese de 1% din PIB. Iar subsectorul Administraţiile Locale a înregistrat o capacitate de finanţare în trimestrul I 2018 de 0,3% din PIB, după de în trimestrul I 2017 această capacitate fusese de 0,5% din PIB.

Potrivit băncii centrale, subsectorul Administraţiile de Securitate Socială a înregistrat o capacitate de finanţare atât în trimestrul I 2018, cât şi în trimestrul I 2017, de 0,1% din PIB.

Autorii raportului precizează că valorile produsului intern brut luate în calculul ponderilor sunt 858,33 miliarde de lei pentru 2017 (sursa Institutul Naţional de Statistică) şi 929,95 miliarde de lei pentru 2018 (sursa Comisia Naţională de Prognoză).